runetrust/blame-folketinget-dk huggingface dataset:
Peter Kofod (DF), 2023-05-04:
Tak for det.
Det lyder godt.
Så vil jeg spørge om vurderinger i forhold til grundloven.
Jeg er jo godt klar over, at det måske ligger i kanten af beslutningsforslaget, men hvis formanden vil acceptere det, vil jeg stille mit spørgsmål alligevel, og så må vi se, om ordføreren har lyst til at svare på det.
Det handler om det faktum, at Justitsministeriet jo stort set har monopol på at fortolke de her ting og vurdere, om det holder sig inden for grundlovens rammer, internationale konventioner osv.
Kunne Moderaterne, som jo er et meget nyt parti, være åbne for, at man laver en ny institution, der kan give en second opinion, altså en anden vurdering, så man hele tiden sørger for, at Justitsministeriet ligesom bliver holdt i ørerne og er up to date på det her område?
Vi har jo selv foreslået et forfatningsråd, men det kan være, at Moderaterne har andre forslag, og det er jeg nysgerrig på at høre om.
Mohammad Rona (M), 2023-05-04:
Jeg synes faktisk, det er et rigtig godt spørgsmål, og jeg vil også være piværlig og sige herfra, at det tror jeg ikke at jeg kan svare kvalificeret på.
Men jeg synes ikke, det er dumt bud.
Karina Adsbøl (DD), 2023-05-04:
Tak til ordføreren.
Nu snakker man meget om grundloven, og den er også utrolig vigtig, men ifølge grundloven er det jo altså også sådan, at religionsfriheden ikke indebærer lige rettigheder for trossamfund.
Jeg kunne egentlig godt tænke mig at høre ordføreren om Moderaternes forslag på de her områder.
Ordføreren siger, at man har en masse diskussioner i gruppen om nogle temaer i forhold til at lave noget på området.
Men hvad er det egentlig, Moderaterne vil?
Moderaterne siger, at de gerne vil have fokus på det, også på drengene, som også er utrolig vigtige, men hvad er Moderaternes forslag?
Mohammad Rona (M), 2023-05-04:
Jeg vil lige først og fremmest sige, at vi skal respektere grundloven, og der står i § 70, at man ikke må og ikke kan basere på etnicitet og religion – i § 70.
I forhold til hvad vi i Moderaterne gerne vil, vil jeg sige, at vi bare gerne vil brede det her mere ud, så det ikke kun handler om få piger i en grundskole, men så vi prøver at kigge lidt dybere ind i hvorfor, hvordan og hvorhenne, og hvorfor drengene ikke også er med i det her.
Jeg synes, det simpelt hen er for snævert kun at snakke om piger.
Jeg ved, det er et problem.
Som jeg også sagde før, har jeg set det i nogle kredse.
Jeg ved det, og jeg er opmærksom på det.
Jeg kan ikke stå her på talerstolen og komme med en masse forskellige tiltag nu, men som jeg også sagde i ordførertalen, rækker jeg hånden ud.
Karina Adsbøl (DD), 2023-05-04:
Jeg tænker bare, at det må Moderaterne da have snakket om.
Det er jo rigtigt, at der er udfordringer.
Vi har i dagens Danmark safehouses både for drenge og piger, så vi ved jo, at det er et kæmpeproblem.
Jeg tænker bare, at Moderaterne da må have tænkt over, hvordan man så vil løse ting, når man ikke kan stemme for et forslag i Folketingssalen.
Det er jo sådan, at når vi diskuterer beslutningsforslag i Folketingssalen, kan man også komme med ændringsforslag, hvis der er noget.
Så hvad er det præcis, Moderaterne vil på det her område?
Mette Thiesen (DF), 2023-05-04:
Nu tror jeg ikke, at Venstre har verdens største troværdighed i forhold til at være et liberalt parti, når man lige pludselig går ind for kvindekvoter, tvangsbarsel til mænd osv., men lad nu det ligge.
Mener ordføreren reelt set, at små piger på 6-9 år er seksuelle væsener?
For det er jo det, der ligger i tørklædet.
Det er jo at tildække dem som seksuelle væsener for mændenes vandrende øjne.
Mener ordføreren reelt set, at vi i Danmark skal acceptere, at der er nogle mørkemænd, der mener, at små piger er seksuelle væsener?
Mads Fuglede (V), 2023-05-04:
Jeg skal ikke gøre mig klog på, hvad man mener er sakralt eller vigtigt i en anden religion.
Jeg ved, hvad der er vigtigt i kristendommen, og der ville jeg være meget ked af det, hvis man ikke havde den ret, at man kunne lade sit barn døbe, før barnet var myndigt til at træffe det valg selv.
Så synes jeg, vi skal vende tilbage til, at problemet ikke er det religiøse i tørklædet eller i, hvad man ellers måtte foretage sig, men der, hvor man bruger det til at lave social kontrol med især kvinder.
Jeg vil lige gøre opmærksom på, at man ikke har lavet et forbud mod burka og niqab.
Man har lavet et generelt forbud, der hedder et maskeringsforbud.
Og hvis man skulle overføre logikken fra det indirekte forbud mod burka og niqab, ville det så føre til, at man igen skulle lave et generelt forbud.
Og som jeg nævnte i min tale, kan jeg ikke forestille mig en situation, hvor jeg ville støtte noget, som betød, at et ungt menneske også skal tage sit kristne kors af i skolen.
Det ville man skulle gøre, hvis man skulle følge logikken fra maskeringsforbuddet, og derfor synes jeg, det er et uheldigt spor.
Jeg vil bare en anden vej hen til at gøre noget ved den problemstilling, det er, at alt for mange piger ikke går med tørklædet af egen fri vilje.
Susie Jessen (DD), 2023-05-04:
Tak for det svar.
Jeg er enig i, at der er nogle problemstillinger forbundet med det her med generelt forbud, hvor det er, at det også rammer andre ting, altså f.eks. et lille kristent kors.
Det er jeg fuldstændig enig i.
Nu fik jeg lige stillet to spørgsmål i et, og det var måske også lidt snyd, så jeg kunne godt tænke mig lige at følge op på det her med Kommissionen for den glemte kvindekamp her til sidst.
Mads Fuglede (V), 2023-05-04:
Der kom jo en udmelding, som nok stjal meget af opmærksomheden omkring den kommissions vigtige grundproblemstilling, nemlig hvordan vi styrker ligestillingen, altså den glemte kvindekamp hos kvinder af anden etnisk herkomst.
Og jeg vil gerne tørklædet til livs.
Jeg er ikke enig i det, kommissionen meldte ud som en mulig løsning.
Men jeg er enig i, at vi skal det her tørklæde til livs som social kontrol.
Mikkel Bjørn (DF), 2023-05-04:
Tak for det.
Det var bare lige i forhold til det her med, at hvis vi lavede et generelt tørklædeforbud, ville det også kræve, at unge børn ville skulle tage deres kristne kors af.
Er ordføreren ikke enig i, at man sagtens ville kunne lave en lovgivning, som eksempelvis definerer i nærmere detaljer, hvilke typer af religiøse symboler der er tale om, altså at der er tale om markante religiøse symboler, eksempelvis religiøse symboler, som bæres på hovedet og ikke nødvendigvis om halsen, og at man sagtens juridisk ville kunne komme omkring det her på en måde, hvor det kan lade sig gøre, uden at det rammer dem, vi ikke har i sinde at ramme?
Mads Fuglede (V), 2023-05-04:
Hvis det er noget, der betyder, at en jøde ikke kan gå med tildækket hoved, så vil jeg synes, at det er meget problematisk.
Men hvis jeg skal komme hr. Mikkel Bjørn i møde, kan man sige, at hvis man lavede en eller anden form for uniformskrav i folkeskolen og definerede det, var der måske en vej at gå der, men i det uniformskrav forestiller jeg mig så at alle religiøse symboler ville ryge.
Det er i hvert fald det, man så blive udløbet af den franske debat på det her område.
Hvis der fandtes en anden vej, ville det så kræve, at vi går ind for, at der skal være ikkefri påklædning i grundskolen, og det er jeg slet ikke klar over om vi kunne komme til at mene på et tidspunkt.
Umiddelbart tror jeg ikke, at et liberalt parti ville omfavne den tanke.
Mikkel Bjørn (DF), 2023-05-04:
Nu spørger jeg bare åbent, fordi jeg faktisk ikke er bevidst om, hvordan det udvikler sig i Frankrig lige i forhold til det her specifikt, men er det sådan i Frankrig, at elever ikke kan gå med et kristent kors om halsen?
For det er jeg ikke opmærksom på, men det kan godt være, ordføreren ved lidt mere om lige det specifikke område, end jeg gør.
Mads Fuglede (V), 2023-05-04:
Jeg tror, man har en lang tradition i Frankrig for at holde alle politiske og religiøse tilkendegivelser ude af de offentlige institutioner.
Nick Zimmermann (DF), 2023-05-04:
Tak for det.
Jeg bliver lige nødt til at få noget præciseret.
Det lød et par gange under ordførerens tale, som om han sammenlignede det kristne kors med det muslimske tørklæde, som det i mange tilfælde bliver pålagt små piger at gå med.
Mads Fuglede (V), 2023-05-04:
Jeg tror, min pointe er, at tørklædet, hvis det sidder på hovedet af en pige som hendes eget frie valg, ikke er noget, vi i Venstre er imod.
Men vi ved, at det i mange tilfælde sidder på hovedet af en pige som udtryk for social kontrol, og når det er det, er det forkert.
Når et kristent kors hænger om halsen på en pige eller dreng i skolen, tænker jeg, at det er noget, vi næsten altid ved de selv har valgt.
Hvis det i nogle enkelte tilfælde skulle være udtryk for social kontrol, ville vi selvfølgelig også være imod det.
Nick Zimmermann (DF), 2023-05-04:
Men det er jo tåbeligt at tro, at en pige på 6-7-8 år selv har valgt at få et tørklæde på.
Det er netop derfor, at det er nødvendigt at gøre op med det her en gang for alle.
Mads Fuglede (V), 2023-05-04:
Jeg er fuldstændig overbevist om, at der er mange religiøse grunde til at gå med tørklæde, og at man altså gør det ud fra sin egen overbevisning.
Jeg er også helt sikker på, at der i mange tilfælde er tale om helt banal social kontrol.
De to ting skal vi have skilt ad på det her område.
Peter Kofod (DF), 2023-05-04:
Tak for det.
Jeg synes på en eller anden måde, at Venstre er sådan lidt ukreativ i sin tilgang og i virkeligheden lidt uliberal, vil jeg tillade mig at sige, i sin tilgang til det her spørgsmål.
For ville det ikke være det mest liberale at sige, at mennesker skal træffe deres valg på et oplyst grundlag på et tidspunkt i livet, hvor de kan reflektere over den slags store religiøse valg?
Og man kan vel ikke sige, at små skolepiger, med al respekt, er nået dertil i livet, hvor de ville kunne træffe meget store, vidtgående valg – religiøse valg – for sig selv.
Så ville det mest liberale svar her ikke være, at man sagde, at man skulle forbyde tørklædet i skolerne, at man skulle sørge for at holde det her væk fra børnene, så de på et senere tidspunkt i livet på et oplyst, voksent grundlag ville kunne træffe den rigtige beslutning?
Mads Fuglede (V), 2023-05-04:
Det ville jo svare til, at man også sagde, at man skulle nægte folk, at de måtte døbe deres børn, indtil de selv kunne træffe det valg at blive døbt.
Det mener vi ikke i Venstre.
Det mener liberale tænkere ikke, kan jeg så også afsløre her; John Locke beskriver meget klart, at i den periode, hvor man ikke selv er myndig, er børnene underlagt forældrenes vilje, også i religiøse spørgsmål.
Så det er jo sådan en problemstilling, der er rimelig afklaret i et liberalt parti og inden for de liberale fyrtårne, man kan rette sig efter.
Men selvfølgelig skal et myndigt menneske have mulighed for at kunne melde sig ud af det her.
Peter Kofod (DF), 2023-05-04:
Mener ordføreren ikke, at der er ret stor forskel på en enkelt dags glædelig begivenhed med en religiøs ceremoni, som i øvrigt ikke udgør sådan et videre stort indgreb, på den ene side og på den anden side at tvinge små piger til at gå med et tørklæde i det offentlige rum i mange år af deres liv, et tørklæde, der skiller rent fra urent, og som i den grad skaber splittelse i vores samfund?
Mohammad Rona (M), 2023-05-04:
Det er jo ikke kun Moderaterne, Dansk Folkeparti eller Danmarksdemokraterne, der vil det.
Det tror jeg faktisk alle partier rigtig gerne vil.
Derfor siger jeg jo også i dag, at det er vigtigt, at vi sætter os sammen og finder ud af det her på en ordentlig måde, også på en måde, hvor vi er inden for konventionerne og grundloven.
Anne Valentina Berthelsen (SF), 2023-05-04:
Tak for ordet, formand.
Det her er jo et forslag, som vi må siges at have talt om tidligere på året.
Jeg kunne godt holde den samme tale igen.
Jeg kunne også bare helt kort sige, at vi især i SF deler bekymringen om social kontrol i etniske minoritetsmiljøer.
Jeg deler også anskuelsen om, at tørklædet i nogen grad anvendes som et værktøj til social kontrol, men jeg deler ikke opfattelsen af, at det, at vi forbyder tørklæder i grundskolen, skulle gøre noget som helst ved problemet.
Jeg frygter, at vi vil se familier, som flytter deres piger et andet sted hen, hvor tørklædet kan få lov til at blive anvendt, eller tager dem hjem og hjemmeunderviser dem, og så har vi lige pludselig et meget større problem.
Jeg mener, at der er andre ting, vi kan gøre.
En lang række af de ting, som jeg synes vi f.eks. kunne starte med, har SF selv foreslået.
Det er bl.a. at skrive social kontrol ind i straffelovens § 243.
Der er mange ting her, hvor vi egentlig straffer ofrene for social kontrol i stedet for at straffe udøveren.
Det synes jeg bestemt at vi skal kigge på.
Jeg synes som sagt, at det er ganske rigtigt, at tørklædet anvendes som et værktøj til social kontrol i mange tilfælde, men jeg kan ikke se, at det her på bundlinjen gør det helt store, og jeg vil hellere lade være med at lovgive om, hvordan små piger skal gå klædt, hvis jeg til gengæld kan få lov til at forebygge social kontrol og straffe dem, der udøver den, i stedet for at straffe ofrene.
Tak for ordet.
Steffen Larsen (LA), 2023-05-04:
Jeg sidder og arbejder på nogle udlændingepolitiske forslag, som vil komme i det næste halvår.
Og jeg kan afsløre så meget, at en del af dem ikke nødvendigvis indeholder tvang – nogle af dem indeholder også tvang.
Så det er rigtigt, at tvang kan bruges til noget godt, men der er også nogle ting, som vil handle om civilsamfundet og den inklusion i de fritidsaktiviteter og lignende, som civilsamfundet udbyder, der skal være med til at afhjælpe nogle af de problemer, vi ser.
Mette Thiesen (DF), 2023-05-04:
Tusind tak, og også tak for en god tale herfra.
Jeg vil bare lige rette ordføreren og sige, at Dansk Folkepartis forslag var et forbud generelt mod hovedtørklæder i skolen, altså også for de ansatte.
For i Dansk Folkeparti er vi fuldstændig enige med ordføreren i, at utrolig naive politikere i 1983 desværre aktivt bidrog til at ødelægge Danmark med en fuldstændig forfejlet indvandring fra muslimske lande.
Det er vi fuldstændig enige i, og vi havde nok heller ikke stået her i dag, hvis den fejlbeslutning ikke var blevet taget i 1983.
Så nu står vi så her i dag og er nødt til at håndtere et problem, som er skabt af fortidens politikere.
Det, jeg godt kunne tænke mig at spørge ordføreren om, er, om ordføreren ikke også vil give os ret i, at det er en lille smule fjollet, man kunne kalde det skørt, at sige, at det er okay, at en skolelærer, der er iklædt tørklæde, skal stå og fortælle en elev, at hun ikke må have tørklæde på.
Hvordan hænger det sammen?
Steffen Larsen (LA), 2023-05-04:
Nu var jeg jo imod begge forbud, men jeg sagde faktisk i går på talerstolen netop angående det, at i forhold til en skole eller en institution eller en arbejdsplads har vi en dom fra Den Europæiske Menneskerettighedsdomstol, som siger, at EU-retten er således, at det er ganske legalt at forbyde for den enkelte institution eller den enkelte arbejdsplads, at folk må bære niqab, tørklæde, hat eller kalot, eller hvad de nu ellers vil forbyde folk at gå med.
Det er fint, at en virksomhed gør det, så længe det gælder for alle de ansatte.
Mette Thiesen (DF), 2023-05-04:
Tak for det.
Det er fuldstændig rigtigt.
Der er noget, som jeg nemlig undrer mig over ved det her forslag fra Danmarksdemokraterne, ud over at der blev stemt nej til vores.
Der er simpelt hen noget diskrepans, det hænger simpelt hen ikke sammen.
Det giver ikke mening.
Steffen Larsen (LA), 2023-05-04:
Det kan der være noget om.
Men jeg vil dog bemærke, at selv om man har tørklæde på, kan man godt virke som en rollemodel.
Spørgsmålet er så, om man ser det som en positiv eller negativ rollemodel.
Vi kan også lære af de negative ting i verden.
Peter Kofod (DF), 2023-05-04:
Tak for det.
Jeg er enig med hr. Mikkel Bjørn i, at det faktisk har været dagens indtil videre bedste ordførertale, der er blevet holdt.
Jeg synes, der er nogle gode refleksioner om tøjets symboler og de politiske manifestationer, der ligger i det.
Jeg er enig med ordføreren i, at den store skandale jo starter i 1983, hvor Folketinget bare giver los, og det er også årsagen til, at nogle af os er drevet ind i politik.
Jeg melder mig selv ind i et politisk parti som 14-årig, fordi der er nødt til at være nogle, der gør op med de her ting.
Så vi anerkender historien, og vi anerkender de problemer, der er.
Det her er så ét løsningsforslag.
Jeg synes jo ikke, det beslutningsforslag, der er her, er godt nok, men det er dog et skridt på vejen.
Jeg kunne godt tænke mig at høre
: Hvad er så Liberal Alliances løsningsforslag?
Hvis I anerkender problemet, og hvis I anerkender historien, hvad vil I så gøre for at løse det?
Steffen Larsen (LA), 2023-05-04:
Som jeg nævnte lige før over for hr. Mikkel Bjørn, er jeg jo i gang med at lave nogle udlændingepolitiske forslag, som vil komme på den anden side af sommerferien, og nogle af dem vil være nogle konkrete løsningsforslag til nogle af de problematikker, der er i forbindelse med den sociale kontrol.
Jeg sidder faktisk lige nu og graver mig ned i en hel del af det læsestof, som ligger på området, og nogle af de tal og data, der også er der, og ud fra det prøver jeg at bruge min, lad os sige kreative hjerne til at finde nogle løsninger, som kan ligge inden for både konventioner og grundlov, og som ikke bare er halve målsætninger, men som vil være løsninger.
Peter Kofod (DF), 2023-05-04:
Jeg vil ikke spørge mere.
Jeg vil bare sige tak for refleksionen, og så glæder vi os til at behandle forslagene, når de til sin tid når i salen.
Brigitte Klintskov Jerkel (KF), 2023-05-04:
Tak til Danmarksdemokraterne for at rejse debatten.
Det er jo ikke så lang tid siden, vi sidst debatterede emnet.
Jeg tror, det var i slutningen af februar måned.
I Det Konservative Folkeparti anerkender vi, at nogle piger og kvinder bliver udsat for negativ social kontrol ved at blive pålagt at bære islamisk tørklæde.
Jeg forstår ikke, det er nødvendigt, at pigerne skal pålægges at skjule deres hår, som er et symbol på deres skønhed, for deres venner og veninder, fordi deres skønhed er reserveret til en mulig fremtidig ægtefælle.
Det er at seksualisere pigerne i en alt for tidlig alder.
Der er dog ikke noget videnskabeligt grundlag for virkningen og konsekvenserne af et forbud.
Vi kan frygte, at det kan medføre, at forældre vælger at sende deres piger på muslimske friskoler eller vælger at tage dem helt ud af skolen og i stedet for hjemmeundervise dem.
Det vil på ingen måde gavne integrationen, og det vil slet ikke gavne de små piger, som det her jo handler om.
Vi er også nødt til at få undersøgt grundigt, om et forbud overhovedet kan vedtages, eller om det konflikter med de internationale konventioner.
Så længe de præsenterede problemstillinger ikke er undersøgt rent juridisk i forhold til de implikationer, der kan være, kan Det Konservative Folkeparti ikke støtte beslutningsforslaget, som det ligger, og vi kommer derfor til at stemme gult til forslaget.
Men vi er selvfølgelig meget villige til at drøfte problematikken og løsninger heraf.
Vi har nemlig et ansvar for at gøre op med den massive negative sociale kontrol, der desværre stadig væk foregår i Danmark.
Tak for ordet.
Mette Thiesen (DF), 2023-05-04:
Tusind tak.
Jeg kunne bare godt tænke mig at høre ordføreren for Det Konservative Folkeparti, om man ikke sådan rent principielt mener, at det også strider imod det, som ordføreren taler om, nemlig integration.
Nu er integration jo et personligt ansvar for dem, der kommer udefra, det er jo ikke vores ansvar som danskere, og det er slet ikke en kommunal eller offentlig opgave.
Men hvis vi kan købe ind på den præmis, som ordføreren står med, mener ordføreren så ikke, at det er dybt problematisk, at man accepterer i statsligt støttede skoler, som skattepengene går til, at små piger og offentligt ansatte generelt kan være repræsentanter for en politisk ideologi og en religion, som ikke mener, at mænd og kvinder er lige?
Brigitte Klintskov Jerkel (KF), 2023-05-04:
Jeg har svært ved at forstå nødvendigheden af at give sine små piger et tørklæde på hovedet, når man bor i Danmark.
Det har jeg meget svært ved at forstå.
Men i forhold til det her beslutningsforslag er der bare nogle problemstillinger, som vi mangler at få undersøgt og belyst ordentligt, før vi ligesom ved, hvad det vil komme til at betyde, hvis man laver et forbud imod tørklæder for piger i grundskolen.
Der mangler vi ligesom nogle erfaringer og noget vidensgrundlag i forhold til det.
For frygten er jo netop, at de tager pigerne ud af skolen, sender dem på en muslimsk friskole eller hjemmeunderviser dem, og det vil i hvert fald ikke gavne integrationen i Danmark.
Mette Thiesen (DF), 2023-05-04:
Jamen vi kan meget hurtigt blive enige om, at der selvfølgelig ikke er nogen som helst skoler baseret på islamiske værdier, der skal have nogen form for statsligt tilskud.
Så ville de jo nok også lukke ned.
Vi mener sådan set heller ikke, at folk, som kommer udefra og har den middelalderlige tilgang til tingene, som man jo desværre ser ret mange steder i islam, på nogen som helst tænkelig måde skal have offentlig forsørgelse eller være i Danmark.
Der signalerer man lige præcis det modsatte.
Så mener ordføreren ikke rent principielt, at man kunne gøre det her?
Brigitte Klintskov Jerkel (KF), 2023-05-04:
Jamen jeg er ikke uenig i, at mænd og kvinder er lige i Danmark, men det er jo bare ikke helt det, det her beslutningsforslag handler om.
Som jeg nævnte lige før, mangler vi viden om konsekvenserne af at lave sådan et forbud.
Vi mangler ligesom også at vide, hvad virkningen vil være af det her forbud.
Hvad vil det komme til at betyde, hvad kan forældrene finde på at gøre i forhold til de her piger, hvis ikke de kan have det her tørklæde på i skolen?
Susie Jessen (DD), 2023-05-04:
Jeg vil også bare lige kvittere, for jeg er glad for Konservatives retning her i udlændingepolitikken.
Jeg tror, vi kan få et rigtig godt samarbejde op at køre.
Og så vil jeg også bare lige spørge til noget.
Der har jo været et lidt lignende forbud i Frankrig, som man godt kan skele til, og der var konsekvensen jo faktisk, at langt størstedelen, jeg tror, det var 550 eller sådan noget af pigerne ud af 800, tog tørklædet af og gik i skole.
Så jeg vil egentlig også bare lige kredse lidt omkring det her med, at det er børn, og om vi ikke også har et særligt ansvar for ligesom at skærme dem fra helt bogstaveligt talt at få trukket en religion ned over hovedet på sig fra en helt tidlig alder.
Mikkel Bjørn (DF), 2023-05-04:
Det synes jeg er et lidt letkøbt svar, for man kan sige: Hvad er tvang?
Alt, hvad vi foretager os i forhold til stramning af udlændingepolitikken, er jo i en eller anden udstrækning tvang – altså, når vi kræver, at folk skal arbejde, når vi kræver, at de overholder loven osv. osv.
Det hele er jo tvang.
Så mener ordføreren ikke, at tvang måske i virkeligheden var det rigtige værktøj i den her henseende?
Og hvis ikke, hvad er det så for værktøjer, vi skal tage i brug?
Steffen Larsen (LA), 2023-05-04:
Grundlæggende kan vi jo starte med at sige, at det underliggende problem har været den meget høje tilstrømning af folk fra den tredje verden, som har båret den her religion med sig, hvor man skulle have begrænset sig, om man vil, i 1983 med udlændingeloven dengang.
Det er jo der, det underliggende problem dukker op i vores samfund.
Men selve det kulturelle element er der jo også.
Det er jo en kulturel kamp, som foregår omkring det her, og det er den kulturkamp, der på en eller anden måde skal vindes.
Og jeg tror desværre, at tvang gør positionerne hårdere i stedet for at opbløde dem, også blandt muslimerne.
Susie Jessen (DD), 2023-05-04:
Tak for ordførertalen.
Anne Valentina Berthelsen (SF), 2023-05-04:
Kvindernes Internationale Liga for Fred og Frihed kommer f.eks., så vidt jeg kan forstå, med en rapport og nogle idéer til, hvad der skal gøres ved eksempelvis det problem, jeg nævnte tidligere, om kvinder, som ikke har lyst til, eller som er bange for at blive skilt fra deres ægtemænd, fordi de er afhængige af dem i forhold til deres opholdsgrundlag.
Den slags synes jeg skal med i sådan en handleplan og i den diskussion.
Så lad os også lige tage det på det rigtige tidspunkt.
Men det er helt klart noget, som vi meget, meget gerne vil være med til at lave løsninger på.